  Майя Бывальцева Литературая «Ингож» пумиськонын егит удмурт гожъясьёслэн произведениоссы чузъяськозы. Ужрад ортчоз «Читай, Ижевск!» фестиваль улсын 10-тӥ куарусёнэ Ижкарысь Шор карлудын, кутсконэз 13 часын. Иворъёсъя «Удмуртия» агентстволы со сярысь вераз пумиськонэз радъясь, «Ингож» ӵектослэн кивалтӥсез Мария Векшина. «Милям потӥз тодматэммы «Ингож» бичетэ пырем авторъёсын, малы ке шуоно сыӵе бичетъёс кемалась ӧз поталэ ни вал, берпуметӥез 90-тӥ аръёсы потэмын. Та бичетъя дунъяны луоз удмурт литературалэсь туала улонзэ, кыӵе авторъёс сое возьмато», — вераз Мария Векшина. Пумиськонын кылзыны луоз туала удмурт литератураын тодмо луэм ни гожъясьёсты — Богдан Анфиногеновез, Анастасия Шумиловаез (со али Эстониысь Тартуын дышетске, лэзиз видеокылбурзэ — ред.), Дарали Лелиез. Озьы ик выль авторъёсын тодматскыны кылдоз. «Шаркан ёросысь Юлия Турова — ачиз спортсменка, спортын улонысьтыз ӵемысь гожъялля со. Кылсярысь, солэн вань произведениез «Трактористка», кызьы со трактор сьӧры пуксиз но аслэсьтыз шӧдонъёссэ гожтэ. Пичи Пурга ёросысь Наташа Кириллова — со егит ай, 10-тӥ классын дышетске, антиутопической мылкыдъёсын гожъяське, туж тунсыко веросъёсыз вань. Эгра ёросысь Дарина Лекомцева - со ветлэмын милям, шудэ «Удмурт драматургияя школае»… отын со дышетскиз гожъяны пьеса. Гожтӥз удмурт кылын но — «Вакчиям улон яке кызьы умой пинал луыны». Со пьесазэ пӧртэм адямиос рольёсъя лыдӟозы», — ивортӥз Векшина. Солэн верамезъя, туала литература сярысь мылкыдъёссэ пумиськонын вералоз кылосбур тодосъя кандидат Виктор Шибанов. Тодады вайытом, таяз арын «Удмурт дунне» газетлэн редакциез элькунысь Йӧскалык политикая министерство но удмурт егитъёслэн «Шунды» огазеяськонзы юрттэмен кутскись удмурт гожъясьёс понна литературая семинар ортчытӥз. Мария Векшиналэн верамезъя, отчы 30-лэсь трос егитъёс пыриськизы. Семинарлы йылпумъянъёсъя поттэм «Ингож» альманахе ог 20-езлэн ужъёссы пыризы: проза, кылбуръёс, драматургия но критика.  21-тӥ куарусёнэ Калыкъёслэн эшъяськон юртазы «Ингож» бичетэн сӥё-дано тодматон ужрад ортчоз. ВАТСАН «Чтай, Ижевск!» кар фестиваль Удмуртилэн шоркараз 9-11 куарусёнэ мыноз. Туэ со 4-тӥзэ радъяське ни. Фестивальлэн ужпумез – карын улӥсьёслэсь тунсыксэс книга но лыдӟиськон пала кыскон, интыысь гожъясьёслэсь творчествозэс вӧлмытон, лулчеберетъя кар кичӧлтонъёсты ӵош быдэсъян понна калыкез огазеян. Ужрад улсын Москваысь но Ижкарысь тодмо гожъяськисьёсын пумиськонъёс, книгаосын вузкарон, чеберлыко но документальной фильмъёсты возьматон, ӝог лыдӟиськонъя мастер-классъёс, спектакльёс, концертъёс радъяськозы. Тегъёс: Лулчеберет Ижкар Литература егитъёс Удмуртия  